જીવનસંગાથી તરીકે મૃત્યુની ઘટના રવીન્દ્રનાથ સાથે સદાસર્વદા ચાલતી રહી. એક પછી એક અનેક સ્વજનોનાં મૃત્યુના આઘાત તે સહેતા રહ્યા. મૃત્યુ વિષે મનનીય ગ્રંથ લખનાર એલિઝાબેથ કુબેર-રોસ માને છે કે મૃત્યુના વિષયમાં રવીન્દ્રનાથ જેટલું ઊંડું મનન કોઈએ કર્યું નથી, પણ કાદમ્બરીદેવીના મૃત્યુનો શોક રવીન્દ્રનાથને જીવનના અંત સુધી સતાવતો રહ્યો. રવીન્દ્રનાથે કાદમ્બરીદેવીને મૃત્યુ પહેલાં પોતાના ચાર અને મૃત્યુ પછી બે ગ્રંથ અર્પણ કર્યા છે. બીજા કોઈને તેમણે આટલા ગ્રંથ અર્પણ કર્યા નથી. પાંસઠ વર્ષની ઉંમરે રવીન્દ્રનાથે ચિત્રો દોરવાનું શરૂ કરેલું. તેમનાં ચિત્રોમાં વારંવાર એક રહસ્યમય સ્ત્રીની મુખાકૃતિ દેખાતી રહે છે. એક મિત્ર-ચિત્રકાર સમક્ષ રવીન્દ્રનાથે કબૂલ્યું હતું. ‘એ રહસ્યમય મુખાકૃતિ કાદમ્બરીદેવીની હોવાનો સંભવ છે. કાદમ્બરીદેવીની તેજસ્વી આંખો સદાય અને ખાસ કરીને ચિત્રો કરતી વખતે મારી સામે હોય છે.’